Úradný vestník L 169 , 08/07/2003 S. 0024 - 0024



Nariadenie Rady (ES) č. 1211/2003 zo 7. júla 2003, ktorým sa mení a dopĺňa nariadenie (ES) č. 1081/2000 o zákaze predaja, dodávania a vývozu zariadení, ktoré môžu byť použité na vnútornú represiu alebo terorizmus do Barmy/Mjanmarska a o zmrazení finančných prostriedkov určitých osôb v súvislosti s dôležitými vládnymi funkciami v tejto krajine RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 301, so zreteľom na spoločnú pozíciu 2003/297/SBZP z 28. apríla 2003 o Barme/Mjanmarsku [1] a rozhodnutie Rady 2003/461/SBZP z 20. júna 2003, ktorým sa vykonáva spoločná pozícia 2003/297SBZP [2] o Barme/Mjanmarsku, so zreteľom na návrh Komisie, keďže: (1) Rada vyjadrila vážne znepokojenie nad zhoršením celkovej situácie v Barme/Mjanmarsku, predovšetkým nad vzatím Aung San Suu Kyia a ostatných členov Národnej ligy za demokraciu do väzby a zavretím kancelárií NLD. (2) Rozhodnutie 2003/461/SZBP s ohľadom na uvedené ustanovuje, okrem iného, posilnenie zákazu technického školenia alebo pomoci, ktoré sa týkajú zbraní a súvisiaceho materiálu. (3) Tento zákaz technického poradenstva, pomoci alebo školenia, ktoré sa týkajú zbraní a súvisiaceho materiálu patrí do rozsahu pôsobnosti zmluvy. S cieľom predchádzania obmedzovaniu hospodárskej súťaže sú potrebné právne predpisy spoločenstva, keďže sa uvedené týka územia spoločenstva. Na účely tohto nariadenie takéto územie sa považuje za zahŕňajúce všetky územia členských štátov, na ktoré sa vzťahuje zmluva za podmienok ustanovených v zmluve. (4) Tento zákaz by sa mal preto doplniť do opatrení uložených nariadením (ES) č. 1081/2000 [3], PRIJALA TOTO NARIADENIE: Článok 1 Nariadenie (ES) č. 1081/2000 sa týmto mení a dopĺňa takto: 1. Vkladá sa tento článok, ktorý znie: "Článok 1a 1. Bez toho, aby to malo dopad na právomoci členských štátov pri výkone ich právomocí, zakazuje sa poskytovanie technického školenia alebo pomoci, ktoré sa týkajú dodávok, výroby, údržby alebo použitia zbrojného a súvisiaceho materiálu všetkých druhov, vrátane zbraní a munície, vojenských vozidiel a vybavenia, polovojenského vybavenia a náhradných súčiastok na vyššie uvedený tovar. 2. Odsek 1 sa nevzťahuje na technickú pomoc alebo školenie, ktoré sa týkajú vojenského zariadenia bez smrtiaceho účinku určeného výhradne na humanitárnu pomoc alebo ochranné účely."; 2. Nahrádza sa článok 5, ktorý znie: "Článok 5 Zakazuje sa vedomá a zámerná účasť na súvisiacich činnostiach, ktorých predmetom alebo dôsledkom je priame alebo nepriame podporovanie transakcií alebo činností uvedených v článkoch 1 a 1a alebo obchádzanie ustanovení tohto nariadenia." Článok 2 Toto nariadenie nadobúda účinnosť v deň nasledujúci po dni jeho uverejnenia v Úradnom vestníku Európskej únie. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 7. júla 2003 Za Radu predseda F. Frattini [1] Ú. v. EÚ L 106, 29.4.2003, s. 36. [2] Ú. v. EÚ L 154, 21.6.2003, s. 116. [3] Ú. v. ES L 122, 24.5.2000, s. 29. Nariadenie naposledy zmenené a doplnené nariadením Komisie (ES) č. 744/2003 (Ú. v. EÚ L 106, 29.4.2003, s. 20). --------------------------------------------------